എത്യോപ്യയിലെ ടിഗ്രേയില് എറിത്രിയന് സൈന്യം വിന്യസിക്കുന്നു മുന്നറിയിപ്പ് നല്കി അമേരിക്കയും യൂറോപ്യന് യൂണിയനും ആഡിസ് അബാബ: എറിത്രിയയില് നിന്നും എത്യോപ്യയിലെ ടിഗ്രേ മേഖലയിലേക്ക് അടുത്തിടെ സൈന്യത്തെ വിന്യസിച്ചതില് അമേരിക്കയും യൂറോപ്യന് യൂണിയനും ആശങ്ക ഉയര്ത്തുന്നു. ഒമ്ബത് മാസത്തെ യുദ്ധത്തില് ആയിരക്കണക്കിന് ആളുകള് കൊല്ലപ്പെടുകയും വലിയ മാനുഷിക പ്രതിസന്ധികള് ഉടലെടുക്കുകയും ചെയ്തിരുന്നു. എത്യോപ്യയിലെ ടിഗ്രേയില് നിന്നുള്ള വിമത സൈന്യം ജൂണില് രാജ്യത്തെ ഭൂരിഭാഗം പ്രദേശങ്ങളും തിരിച്ചു പിടിച്ചത് എത്യോപ്യ സര്ക്കാരിനേറ്റ വലിയ തിരിച്ചടിയാണ്. എന്നാല് വിദേശ സൈന്യം പിന്വാങ്ങുന്നുവെന്ന് എത്യോപ്യ പറഞ്ഞതിന് മാസങ്ങള്ക്ക് ശേഷം ഉടലെടുത്ത പുതിയ എറിട്രിയന് വിന്യാസങ്ങള് യുദ്ധം വര്ദ്ധിക്കുന്നതിനുള്ള സാധ്യത ഉയര്ത്തുന്നുണ്ട്. ജൂണില് പിന്വലിച്ചതിന് ശേഷവും എറിട്രിയന് ഡിഫന്സ് ഫോഴ്സ് എത്യോപ്യയിലേക്ക് വീണ്ടും പ്രവേശിച്ചതില് അമേരിക്കയ്ക്ക് വലിയ ആശങ്കയുണ്ടെന്ന് യുഎസ് സ്റ്റേറ്റ് സെക്രട്ടറി ആന്റണി ബ്ലിങ്കന് തിങ്കളാഴ്ച പ്രസ്താവനയില് പറഞ്ഞിരുന്നു. എറിട്രിയന് സൈന്യം ഇതിനകം തന്നെ ടിഗ്രെയുടെ പടിഞ്ഞാറന് ഭാഗത്തേക്ക് വിന്യസിച്ചിട്ടുണ്ടെന്നും ആദി ഗോശു, ഹുമേര എന്നീ പട്ടണങ്ങള്ക്ക് ചുറ്റും ടാങ്കുകളും പീരങ്കികളും ഉപയോഗിച്ച് പ്രതിരോധ സ്ഥാനങ്ങള് കെട്ടിപ്പടുത്തിട്ടുണ്ടെന്നുമാണ് പുറത്തു വരുന്ന റിപ്പോര്ട്ടുകള്. എത്യോപ്യന് പ്രധാനമന്ത്രി അബി അഹമ്മദ് ഓഗസ്റ്റ് 17 ന് എറിത്രിയയുടെ തലസ്ഥാനമായ അസ്മാര സന്ദര്ശിച്ചതായും അദ്ദേഹത്തിന്റെ ഓഫീസ് ഔദ്യോഗികമായി അറിയിക്കാത്ത ഒരു സന്ദര്ശനം തുര്ക്കിയില് നടന്നുവെന്നും സൂചനയുണ്ട്. എത്യോപ്യയുടെ ഫെഡറല് സര്ക്കാരും ടിഗ്രേ മേഖല നിയന്ത്രിക്കുന്ന ടിഗ്രേ പീപ്പിള്സ് ലിബറേഷന് ഫ്രണ്ടും TPLF തമ്മില് കഴിഞ്ഞ വര്ഷം യുദ്ധം പൊട്ടിപുറപ്പെടുകയും, തുടര്ന്ന് രണ്ട് ദശലക്ഷത്തിലധികം ആളുകള് അവരുടെ വീടുകളില് നിന്നും പലായനം ചെയ്യാന് നിര്ബന്ധിതരാകുകയും ചെയ്തിരുന്നു.